DA Den Europæiske Unions Tidende C 356/1

MEDDELELSE FRA KOMMISSIONEN

om afslutning af begrænsningsprocessen vedrørende cadmium i kunstnerfarver i henhold til Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH)

(EØS-relevant tekst)

(2015/C 356/01)

1. INDLEDNING

Den 17. december 2013 fremsendte Sverige i overensstemmelse med artikel 69, stk. 4, i forordning (EF) nr. 1907/2006 (1) (»REACH«) et bilag XV-dossier til Det Europæiske Kemikalieagentur (»ECHA«) med forslag om at forbyde markedsføring i EU af cadmium og cadmiumforbindelser til anvendelse i kunstnerfarver (harmoniseret toldkodeks [3213]) og pigmenter anvendt i kunstnerfarver (harmoniseret toldkodeks [3212]), samt et forbud mod brugen af disse farver og pigmenter.

Forslaget har til formål at reducere den sundhedsrisiko, der følger af eksponering for cadmium gennem kosten, navnlig den eksponering, der følger af indtag af fødevareafgrøder, der er dyrket på jorder, der er blevet behandlet med spildevandsslam indeholdende cadmium. Sverige var bekymret over cadmiumholdige kunstnerfarver, der udledes i spildevand gennem normal anvendelse og rengøring af malerpensler og containere, og hvor cadmiumpigmenter — efter behandling i de kommunale spildevandsrensningsanlæg — hovedsagelig ender i spildevandsslam, hvoraf noget af det anvendes i landbruget for at tilføre næringsstoffer til planter. Ifølge Sveriges vurdering kan cadmiumpigmenter ende med at blive opløst i jorden og optaget i afgrøder, hvilket udsætter mennesker for eksponering gennem fødevarer.

I overensstemmelse med artikel 70 i REACH vedtog ECHA's Udvalg for Risikovurdering (»RAC«) den 26. november 2014 sin udtalelse (2) om den foreslåede begrænsning, hvori det blev konkluderet, at kunstnerfarvers bidrag af cadmium til jorden og dermed til afgrøder (via den kæde, der omfatter udledning i spildevand, optagelse i spildevandsslam, der anvendes i landbruget og optagelse fra denne i afgrøder) er ubetydelig sammenlignet med bidrag fra andre kilder. RAC konkluderede derfor også, at den sundhedsrisiko, der er forbundet med cadmiumudledning i spildevand fra anvendelsen af cadmium og cadmiumforbindelser i kunstnerfarver, er ubetydelig.

I overensstemmelse med artikel 71 i REACH vedtog ECHA's Udvalg for Socioøkonomisk Analyse (»SEAC«) den 9. marts 2015 sin udtalelse (3) om den foreslåede begrænsning, hvor det blev konkluderet, at set i forhold til den ubetydelige risiko, RAC har identificeret, ville de socioøkonomiske omkostninger forbundet med den foreslåede begrænsning ikke være proportionale med de socioøkonomiske fordele.

I henhold til artikel 72 i REACH forelagde ECHA den 9. april 2015 udtalelserne fra RAC og SEAC for Kommissionen.

2. VIGTIGSTE ELEMENTER SOM KOMMISSIONEN HAR VURDERET I SIN EVALUERING

Artikel 73, stk. 1, i REACH indeholder bestemmelser om, at Kommissionen skal udarbejde et udkast til ændring af bilag XVII inden for tre måneder efter modtagelsen af SEAC's udtalelse, når der er en uacceptabel sundhedsrisiko, som skal imødegås på EU-plan, for mennesker eller miljøet som følge af fremstilling, anvendelse eller markedsføring af stoffer.

Kommissionen skal derfor undersøge, om de betingelser, der er fastsat i artikel 68 i REACH og som omhandlet i artikel 73, stk. 1, er opfyldt — set i lyset af de udtalelser, der er forelagt af ECHA — med hensyn til den foreslåede begrænsning.

Det fremgår af udtalelserne fra de to ECHA-udvalg, at den første af disse betingelser ikke er opfyldt. Navnlig konkluderede RAC, at forekomsten af cadmium og cadmiumforbindelser i kunstnerfarver ikke i sig selv medfører en uacceptabel sundhedsrisiko for mennesker, som det ellers blev vurderet af indsenderen af bilag XV-dossieret.

Kommissionen bemærker, at RAC bekræftede konklusionen fra Den Europæiske Fødevaresikkerhedsautoritet (EFSA) i 2012, om at »eksponeringen for cadmium gennem kosten kan for voksne i 95-percentilen samt for børn med en gennemsnitlig eksponering overstige de sundhedsbaserede vejledende værdier«. RAC vurderede imidlertid, at den meget lille sundhedsmæssige effekt, der var ved den foreslåede begrænsning i forhold til forekomst af knoglebrud og brystkræft, var af ringe eller ingen relevans for denne konklusion og dermed heller ikke i forhold til at imødekomme de bekymringer over eksponering for cadmium gennem kosten, som EFSA fremhævede.

Kommissionen bemærker derudover, at RAC anerkendte Sveriges antagelse — som der ikke blev fremsat nogen bemærkninger til under den offentlige høring — om, at 5 % af malingen udledes i spildevand, primært gennem rengøring af pensler i en håndvask efter brug, som grundlag for den foreslåede begrænsning, samtidig med at det blev bemærket, at dette ikke var et pålideligt tal, hvilket betydeligt øgede usikkerheden omkring vurderingen, fordi den ikke tog højde for den store forskel, der er på cadmiumindholdet i forskellige typer kunstnerfarver (f.eks. oliebaseret maling, akrylmaling, vandbaseret maling, gouacher).

Ifølge RAC indeholder EU-produceret spildevandsslam i alt 16,5 ton cadmium om året, hvoraf ca. 45 % (7,4 ton) anvendes på landbrugsjord. Beregnet ud fra en udledningsfaktor på 5 % blev det anslået, at 0,32 ton cadmium udledes i spildevand hvert år i EU fra kunstnerfarver, hvoraf det meste (0,25 ton om året) ender i det spildevandsslam, der genereres af de kommunale spildevandsrensningsanlæg. Det betyder at 0,11 ton (45 % af 0,25 ton) cadmium fra kunstnerfarver anvendes på landbrugsjord. Dette udgør 1,5 % af den samlede mængde af det cadmium i EU-produceret slam, der anvendes på landbrugsjord.

På grundlag heraf konkluderede RAC, at det samlede bidrag fra kunstnerfarver til cadmium i jorden, og dermed i afgrøder, er ubetydelig (under 0,1 %) i forhold til bidrag fra andre kilder, såsom f.eks. husdyrgødning, mineralsk gødning og atmosfærisk deposition (mere end 100 ton/år).

Samtidig med at det erkendes, at selv små reduktioner i eksponeringen for cadmium fra alle kilder i hele fødevarekæden kan minimere sundhedspåvirkningerne, vurderede SEAC, at når usikkerheden tages i betragtning, forekom det, at den lave reduktion, som ville følge af den foreslåede begrænsning — navnlig henover den nævnte periode på 150 år — statistisk set havde en meget begrænset virkning (især den sundhedsmæssige virkning), og derfor er proportionaliteten og den målbare gevinst ved den foreslåede begrænsning tvivlsom.

SEAC noterede sig desuden RAC's konklusioner, om at den foreslåede begrænsning ikke var berettiget i forhold til at imødekomme den påvist ubetydelige risiko med hensyn til, hvor effektivt den ville kunne reducere risiciene.

På grundlag af RAC's evaluering finder Kommissionen, at den ubetydelige risiko, som RAC har identificeret, ikke er en »uacceptabel risiko« som defineret i artikel 68, stk. 1, i REACH, og derfor ikke behøver at blive behandlet.

3. KONKLUSION

Kommissionen konkluderer, at forekomsten af cadmium i kunstnerfarver med deraf følgende indirekte eksponering gennem miljøet ved udledning af cadmium i spildevand og anvendelsen af det spildevandsslam på landbrugsjord, ikke udgør en uacceptabel sundhedsrisiko, hvilket derfor ikke giver anledning til at begrænse markedsføringen af cadmium og cadmiumforbindelser til anvendelse i kunstnerfarver eller at begrænse anvendelsen af kunstnerfarver, der indeholder cadmium og cadmiumforbindelser.

Kommissionen er af den opfattelse, at de betingelser, der er fastsat i artikel 68 i REACH, og som er omhandlet i artikel 73, stk. 1, ikke er opfyldt, og derfor vil Kommissionen ikke udarbejde et udkast til ændring af bilag XVII, der kræver en afgørelse i henhold til artikel 73, stk. 2, i REACH. Den begrænsningsprocedure, som Sverige indledte, afsluttes derfor.

Da afsnit VIII i REACH harmoniserer betingelserne for fremstilling, anvendelse og markedsføring af kemiske stoffer, kan foranstaltninger, som svarer til dem, der er blevet gennemgået i forbindelse med behandlingen af en begrænsningsprocedure i henhold til dette afsnit, og som ikke i sidste ende førte til vedtagelsen af nye begrænsninger eller ændring af en eksisterende begrænsning i henhold til artikel 73, stk. 2, i REACH, ikke opretholdes eller indføres af medlemsstaterne, medmindre der foreligger nye beviser, der ville gøre det nødvendigt at foretage en fornyet vurdering.

(1) Europa-Parlamentets og Rådets forordning (EF) Nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).

(2) http://echa.europa.eu/previous-consultations-on-restriction-proposals/-/substance-rev/1907/term

(3) http://echa.europa.eu/previous-consultations-on-restriction-proposals/-/substance-rev/1907/term